Leef uit jou Doop: 5.6 Is “eers geloof, dan doop” onveranderlik? - www.bybelkennis.co.za
by Mitch Kalp · Published 16/10/2012 · Updated 28/09/2014
Kan ons saam die volgende aanvaar?
1. Die doop lyf ons in die Abrahamverbond in.
2. Die besnydenis was ’n geloofsakrament.
3. Dit is bedien aan heidene soos Abraham wat van buite gekom het en eers tot geloof in die Here gekom het.
4. Maar dis ook bedien aan verbondskinders wat agterna moes glo.
Beteken dit nie dat in die verbond waarin ons nou leef, verbondskinders in die Ou Testament ’n geloofsakrament gekry het nie? Dan was daar mos twee volgordes:
♦ Vir heidene: Eers geloof, dan besnydenis.
♦ Vir verbondskinders: Eers besnydenis, dan geloof.
Wat in die Nuwe Testament maak dit onmoontlik? Wat presies het verander in die Abrahamverbond? Waarom kry ons nêrens in die Nuwe Testament enige aanduiding van sulke veranderings nie? Dit beteken dat die volgorde geloof-doop vir mense geld wat soos Abraham van buite kom, maar die volgorde doop-geloof vir kinders van gelowiges.